NÁRODNÁ   RADA   SLOVENSKEJ   REPUBLIKY

II. volebné obdobie

N á v r h

skupiny poslancov Národnej rady Slovenskej republiky

n a   v y d a n i e

zákona, ktorým sa mení a dopĺňa zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 - 1945  

Predkladajú:                                  	                Návrh na uznesenie:

Peter                 Osuský         v. r.                        Národná rada Slovenskej republiky
František          Šebej             v. r.                       s c h v a ľ u j e 
návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 - 1945

Bratislava, apríl 2002

Návrh

Z á k o n
z.........2002, 

ktorým sa mení a dopĺňa zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 - 1945

Národná rada Slovenskej republiky sa uzniesla na tomto zákone:

Čl. I

Zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 sa mení a dopĺňa takto:

1.	V § 2 ods. 1 znie:

    “(1) Zákon sa vzťahuje na občanov Slovenskej republiky, ktorí spĺňajú podmienky uvedené v § 1 ods. 1 prvom bode písm. a), b), c), d), e) a v § 2 ods. 1 prvom až štvrtom bode zákona č. 255/1946 Zb. o príslušníkoch československej armády v zahraničí a o niektorých iných účastníkoch národného odboja za oslobodenie, ak im bolo o tom vydané osvedčenie podľa § 8 uvedeného zákona, alebo majú doklad, ktorý im toto osvedčenie nahrádza.”.

Čl. II.

     Tento zákon nadobúda účinnosť 1. septembra 2002.

D ô v o d o v á    s p r á v a

Všeobecná  časť

 Národná rada Slovenskej republiky si uvedomuje význam aktívnej účasti a zásluh občanov Slovenskej republiky ako príslušníkov zahraničných a spojeneckých armád, ako aj domáceho odboja v rokoch 1939-1945. Prihliadajúc na súčasné neuspokojivé sociálne postavenie týchto osôb, prijala 3. januára 2002 zákon č. 105/2002 Z. z., na základe ktorého patrí takýmto občanom SR nárok na poskytnutie jednorázového finančného príspevku. Tzv. “oprávnenou osobou” podľa tohto zákona je každý občan Slovenskej republiky s trvalým pobytom na jej území, ktorý bol vo vojnových rokoch  príslušníkom československej armády alebo v nej vykonával vojenskú službu za podmienok ustanovených osobitným zákonom, vykonával vojenskú službu v spojeneckej armáde, bol príslušníkom prvej československej armády na Slovensku alebo bol tzv. “československým partizánom” podľa osobitného právneho predpisu, pričom má o tom vydané osvedčenie alebo doklad, ktorý takéto osvedčenie nahrádza, a v obmedzenom rozsahu aj vdovy a vdovci po takýchto osobách. 

Zákon č. 105/2002 Z. z. však medzi “oprávnené osoby” s nárokom na jednorázový finančný príspevok nezahrnul ďalšiu dôležitú kategóriu občanov – účastníkov odboja, ktorí dobrovoľne nasadzovali v rokoch 1939-1945 svoje životy a organizovali zásobovanie partizánskych oddielov potravinami, liekmi a obväzovými materiálmi, ukrývali osoby prenasledované gestapom alebo orgánmi fašistického slovenského štátu, poskytovali prístrešie, potrebné doklady, finančné prostriedky a pomoc osobám utekajúcim z bývalého Protektorátu Čechy a Morava, pracovali ako tzv. spojky a pod. 

Paragraf 1 ods. 1 prvý bod písm. e) dodnes platného zákon č. 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie, ktorý je smerodajným právnym predpisom aj pri  nárokovateľnosti jednorázového finančného príspevku podľa zákona č. 105/2002 Z. z., túto skupinu občanov považuje za riadnych účastníkov národného boja za oslobodenie, a to v prípade ak sa takáto osoba “zúčastnila aspoň 3 mesiace sústavnou činnosťou zahraničného alebo domáceho hnutia, smerujúceho priamo k oslobodeniu Československej republiky alebo Slovenského národného povstania aj po dobu kratšiu takým spôsobom, že táto činnosť zapríčinila alebo bola preukázateľne spôsobilá zapríčiniť jej alebo jej rodine ujmu na živote, osobnej slobode alebo zdraví”.

Na diskrimináciu, ktorý zaviedol zákon č. 105/2002 Z. z., keď pod “oprávnené osoby” nesubsumoval aj príslušníkov odboja podľa § 1 ods. 1 prvý bod písm .e) zákona č. 255/1946 Zb., viackrát verejne upozornil aj Slovenský zväz protifašistických bojovníkov. Zákon č. 105/2002 Z. z. má totiž už podľa svojho názvu ambíciu poskytnúť príspevok “príslušníkom (...) armád, ako aj domáceho odboja v rokoch 1939-1945”, pričom podľa platnej dikcie majú nárok na finančný príspevok takmer bez výhrady bývalí vojaci a nie odbojári! Opomenutie týchto príslušníkov domáceho odboja je o to bolestnejšie, že mnohí z nich sa miesto uznania a odmeny za svoju vernosť a dobrovoľné nasadzovanie života dočkali v päťdesiatych rokoch iba perzekúcií a väznenia.

Za účelom zabezpečenia historickej spravodlivosti a na znak úcty voči týmto bojovníkom proti fašistickej zvoli sa preto navrhuje rozšíriť okruh “oprávnených osôb” aj o odbojárov podľa  § 1 ods. 1 prvý bod písm .e) zákona č. 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie. Aj pri tejto skupine osôb, rovnako ako pri ostatných “oprávnených osobách”, nárok na jednorázový finančný príspevok nie je automatický, ale je podmienený existenciou osvedčenia o účasti na národnom boji za oslobodenie vydanom podľa § 8 zákona č. 255/1946 Zb. lebo iným relevantným dokladom, ktorý toto osvedčenie nahrádza. 

Predložený návrh je v súlade s Ústavou Slovenskej republiky. 

Do navrhnutej kategórie “oprávnených osôb” spadá cca 6000 občanov SR, z ktorých veľká časť bola účastníkmi domáceho odboja kratšie ako dva mesiace. Z toho titulu jej podľa § 4 ods. 4 zákona č. 105/2002 Z. z. patrí finančný príspevok vo výške 20 000 Sk. Za predpokladu, že si nárok na jednorázový finančný príspevok uplatnia všetky “oprávnené osoby”, predložený návrh zákona si zo štátneho rozpočtu SR vyžiada približne 120 miliónov Sk. 

Osobitná  časť

K Čl. I bod 1

Návrh v ustanovení § 2 ods. 1 rozširuje prostredníctvom vloženia slova “, e” skupinu “oprávnených osôb” na poskytnutie jednorázového finančného príspevku o osoby, ktoré sa zúčastnili zahraničného alebo domáceho hnutia, smerujúceho priamo k oslobodeniu Československej republiky, a to minimálne po dobu troch mesiacov, resp. sa bez časového obmedzenia podieľali na SNP takým spôsobom, ktorý zapríčinil alebo bol preukázateľne spôsobilý zapríčiniť im alebo im rodinám ujmu na živote, osobnej slobode alebo zdraví.

K Čl. II 

Účinnosť zákona sa navrhuje od 1. septembra 2002.

Doložka zlučiteľnosti
návrhu zákona s právom Európskej Únie

1. Navrhovateľ zákona:  skupina poslancov Národnej rady Slovenskej republiky

2. Názov návrhu zákona: zákon, ktorým sa mení a dopĺňa zákon č. 105/2002 Z. z. o poskytnutí jednorázového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 - 1945

3. V práve Európskej únie nie je problematika zákona upravená.

4. Návrh zákona svojou problematikou nepatrí medzi prioritné oblasti aproximácie práva, uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. 

5. Charakteristika právnych noriem Európskej Únie, ktorými je upravená problematika návrhu zákona:  neupravená

6. Vyjadrenie stupňa kompatibility s právnou úpravou Európskej Únie: --